
In vivo tumor modellek felállítása multidrog rezisztens sejteket szelektíven célzó molekulákkal végzett terápiához és tumor őssejt kutatásokhoz

A rákos betegségek hatékony gyógyításának egyik legfőbb akadálya a jelenleg alkalmazott citosztatikumokkal szemben kialakuló multidrog rezisztencia. A kezelésnek ellenálló rezisztens sejtek képesek a citosztatikumok hatását csökkenteni vagy kompenzálni. A sejt-szintű folyamatok közül az egyik legjelentősebb hatást az ABC fehérjecsalád, ezen belül a P-glikoprotein (Pgp) megnövekedett expressziója okozza. A Pgp egy széles szubsztrátspecificitású transzporter, mely a sejt belsejéből a sejten kívülre juttatja a toxikus molekulákat, így ezek nem érik el a terápiás hatáshoz szükséges intracelluláris koncentrációt. A Pgp közvetítette rezisztencia leküzdésére világszerte jelentős kutatások folynak. Csoportunk korábban egy általunk MDR-szelektívnek elnevezett vegyületek alkalmazásán alapuló speciális eljárást javasolt, mely paradox módon, egy egyelőre ismeretlen mechanizmus által elpusztítja az egyébként rezisztens sejteket. Jelenlegi munkám az MDR-szelektív hatás kiaknázására és egy in vivo terápiás protokoll felállítására irányult.
Az in vivo hatás vizsgálatára xenograft modelleket, valamint spontán tumor modelleket állítottam be. Célom az volt, hogy azonosítsam a kezelésnek ellenálló tumor őssejteket és vizsgáljam az MDR-szelektív terápiás protokollok hatását. A xenograft tumor modelleket MES-SA humán uterin szarkómából származó sejtvonal, annak doxorubicin szelektálással előállított multidrog rezisztens párja, a MES-SA/Dx5, illetve a szintén rezisztens NCI/ADR-RES humán ovárium karcinóma sejtvonal felhasználásával hoztam létre. A keletkezett tumorok növekedési kinetikájának vizsgálata után meghatároztam egy, a laboratóriumban azonosított MDR-szelektív molekula terápiás dózisát (BB090). Kidolgoztam egy technikát, melynek segítségével a szolid tumorokból élő sejteket izoláltam. A kezelt tumorokból preparált sejtek funkcionális és sejtfelszíni marker analízise lehetővé tette a Pgp és a tumor őssejt markerek vizsgálatát. A spontán kialakuló egér p53/brca1 KO emlő daganat modellben először kemoterápiás kezeléssel rezisztens tumorokat hoztam létre, majd vizsgáltam a sejtekben indukálódó Pgp expresszió mértékét.
A fenti modellek segítségével igazoltam, hogy a BB090 vegyülettel történő hosszú távú kezelés csökkenti a Pgp expressziót.
Eredményeim arra utalnak, hogy a fenti modellek alkalmasak az in vitro MDR-szelektívnek bizonyuló molekulákkal folytatott in vivo kísérletekre, és lehetővé teszik a multidrog rezisztencia és a tumor őssejtek kapcsolatának feltérképezését. 



